अब दिल्ली से सीधे लेह पहुंचेंगे टूरिस्ट; 1740 रुपए में निहार सकेंगे खूबसूरत वादियां​​​​​​​
Delhi Leh bus service देश की राजधानी दिल्ली से टूरिस्ट और स्थानीय लोग अब सीधे लेह पहुंच सकेंगे। हिमाचल प्रदेश पथ परिवहन निगम (HRTC) ने दुनिया के सबसे ऊंचे रूट दिल्ली-लेह पर लगभग 9 महीने बाद बस सेवा शुरू कर दी है। यह बस आज सुबह ​​​​​​​5.30 बजे केलोंग से दिल्ली के लिए रवाना हुई।
देश की राजधानी दिल्ली से टूरिस्ट और स्थानीय लोग अब सीधे लेह पहुंच सकेंगे। हिमाचल प्रदेश पथ परिवहन निगम (HRTC) ने दुनिया के सबसे ऊंचे रूट दिल्ली-लेह पर लगभग 9 महीने बाद बस सेवा शुरू कर दी है। यह बस आज सुबह 5.30 बजे केलांग से दिल्ली के लिए रवाना हुई।
पहले ही दिन केलांग से 30 यात्री अपने अगले पड़ाव की ओर बस में निकले। HRTC ने ऑनलाइन बुकिंग भी शुरू कर दी है। इस रूट पर बस सेवा शुरू होने से लोग अब दिल्ली, हरियाणा, पंजाब, हिमाचल समेत लेह-लद्दाख की सैर एक ही बस से कर पाएंगे।
दिल्ली से लेह तक करीब 1026 किलोमीटर लंबे सफर का 1740 रुपए किराया देना होगा। यह सफर लगभग 30 घंटे में पूरा होगा। पिछले साल बर्फबारी के बाद सितंबर 2022 में यह बस बंद हो गई थी। बीते साल 15 जून को बस सर्विस शुरू हुई थी, लेकिन इस बार एक सप्ताह पहले आरंभ हो गई।
खूबसूरत नजारों का लुत्फ उठा सकेंगे यात्री
दिल्ली-लेह रूट पर सफर रोमांच से कम नहीं होगा। दिल्ली से चलने के बाद बस पहले तीन मैदानी राज्यों से होकर हिमाचल और फिर लेह पहुंचेगी। इस बस से सैलानी 16500 फीट ऊंचे बारालाचा, 15547 फीट नकिल्ला, 17480 फीट ऊंचे तंगलांगला तथा 16616 फीट ऊंचे लाचुंग दर्रे के खूबसूरत नजारों का लुत्फ उठा सकेंगे।
इन दर्रों में बस बर्फ के ऊंचे-ऊंचे पहाड़ों को चीरते हुए आगे बढ़ेगी। यह अद्भुत नजारा हर साल 3 से 4 महीने तक ही देखने को मिलता है।
3 ड्राइवर व 2 कंडक्टर देंगे सेवाएं 
लेह-दिल्ली रूट पर 30 घंटे के सफर में 3 ड्राइवर और 2 कंडक्टर सेवाएं देंगे। लेह से चलने पर पहला ड्राइवर बस को केलांग पहुंचाएगा। दूसरा केलांग से सुंदरनगर, तीसरा सुंदरनगर से दिल्ली तक सफर करवाएगा। इसी तरह एक कंडक्टर लेह से केलांग तक और दूसरा केलांग से दिल्ली तक सेवाएं देगा।
लेह से सुबह 4.30 बजे चलेगी बस
HRTC केलांग डिपो प्रभारी अंचित शर्मा ने बताया कि यह बस रोजाना 4.30 बजे लेह से चलेगी और 5.30 बजे केलांग से दिल्ली रवाना होगी। इसी टाइमिंग पर दूसरी बस दिल्ली से लेह के लिए चलेगी। 